Hósdagin 12. november 2009 kl 16: 00 letur Finnur Johansen rithøvundur og fyrrverandi býráðslimur upp framsýning við myndum úr Havnini 1900-1940. Finnur Johansen hevur júst givið út bókina Traðkaðu fólkinum slóð 2, ið er framhald av fyrru bókini, ið kom út í 2006. Á framsýningini síggjast um helvtin av teim 155 myndunum, sum eru við í nýggju bókini. -Myndirnar eru allar frá Føroya Fornminnissavni, og sum eg eftir avtalu eri sloppin at brúka. Tær eru tíðarfestar so neyvt, sum tað hevur borið til, og tekstur, sum sigur frá tí, ið sæst á myndini og onkrar søgur, sum knýttar eru at staðnum og grannalagnum, er settur til, sigur Finnur Johansen. Í 1866 gjørdist Tórshavn sjálvstøðug kommuna við valdum umboðum, og í 1909 gjørdist Tórshavn keypstaður. Um aldamótið 1900 var menningin av samfelagnum hundrað ár eftir grannatjóðirnar. Her vóru eingir vegir, ongar havnir, eingin telefon, einki elektrisitet og at kalla einki innanoyggja ferðasamband. Í 1880-árunum og seinni vórðu nakrar útstykkingar gjørdar eystan fyri Tinghúsvegin og úti í Bø. Í 1894 varð Kommunuskúlin bygdur og í 1896 Meinigheitshúsið. Annars varð einki bygt oman fyri Vaglið í 1900. Í 1898 fekk Havnin fyrsta vatnverkið, og um 1900 varð farið undir at gera vegir og útstykkja økið av Vaglinum og niðaneftir. Havnin fekk sítt fyrsta elektrisitetsverk í 1921, og í 1929 varð fyrsta byggistig av Tórshavnar Havn, Eystara Bryggja, liðugt, og menningin fór nú at ganga við rúkandi ferð. Myndirnar á framsýningini, og bókini annars, vísa Havnina fyrrapartin av seinastu øld. Bókin Traðkaðu fólkinum slóð 2, fæst í bókabúðnum og á framsýningini fyri 270 kr eintakið. Øll eru vælkomin til ein drekkamunn, tá myndaframsýningin letur upp í Snarskivuni hósdagin 12. november 2009 kl 16: 00. Skjalasavnsdagur Eisini er Skjalasavnsdagur leygardagin 14. november 2009. Landsskjalasavnið hevur valt at leggja dent á tilfar, ið hevur við Havnina at gera, nú hon hevur 100 ár á baki sum fólkavald kommuna. Skjalasavnsdagin hugleiða Arne Thorsteinsson, fyrrverandi landsantikvarur, og Finnur Johansen, rithøvundur og fyrrverandi býráðslimur, um Havnina. Arne hugleiðir um” Høvuðsstaðin, ið var” og Finnur sigur frá“ Havnini í 100 ár”. Áhugaverdu hugleiðingarnar verða at hoyra í loftsstovuni hjá Føroyamálsdeildini leygardagin kl 15: 00.